Laugavegur 176 er þekkt í minningu margra sem höfuðstöðvar Ríkissjónvarpsins áður en það flutti í Útvarpshúsið sumarið 2000 . Það verður nú að 169 herbergja hóteli . Aðsend mynd Fasteignafélagið Reitir hafa undirritað sérleyfissamning við Hyatt Hotels Corporation um rekstur hótels í fasteign félagsins að Laugavegi 176 í Reykjavík . Um er að ræða húsnæðið sem hýsti rekstur Ríkissjónvarpsins , áður en Sjónvarpið flutti í Útvarpshúsið á Efstaleiti í ágúst 2000 . Í dag eru fyritæki eins og Godo , Rvk Studios , Sagaevents , Sögn ehf Blueeyes Produtions , Mentis Cura og Protak eld - og hljóðvarnir ásamt Félagi Sameinuðu þjóðanna og Unicef á Íslandi í húsnæðinu . Einnig eru hótelíbúðir þar undir merkjum 101 Apartments . Hótelið mun verða um 169 herbergja hótel með allri tilheyrandi starfsemi , svo sem veitingastað , bar , fundaaðstöðu og heilsurækt . Fjárfesting Reita í endurbyggingu fasteignarinnar er áætluð um fjórir milljarðar króna og mun stærsti hluti hennar falla til á árinu 2022 . Verður hún að stærstum hluta fjármögnuð með lánsfé . Mun hótelið verða fyrsta hótelið sem rekið verður undir merkjum Hyatt á Norðurlöndunum . Vörumerkið leggur áherslu á hátt þjónustustig , vandað efnisval , fallega hönnun og nútímaleg herbergi í háum gæðaflokki . Hyatt Hotels Corporation er alþjóðleg hótelkeðja með höfuðstöðvar í Chicago í Bandaríkjunum , en vörumerki keðjunnar eru 20 talsins . Þann 30. júní 2019 kom hótelkeðjan að rekstri 875 hótela í yfir sextíu löndum í sex heimsálfum . Framkvæmdir við umbreytingu fasteignarinnar í hótel munu hefjast á síðari hluta næsta árs og er áætlað að hótelið hefji starfsemi sína á síðari hluta ársins 2022 . Reitir stefna að því að halda eigninni í eignasafni félagsins til lengri tíma litið , en selja rekstrarfélagið til traustra rekstraraðila . „ Síðastliðið ár höfum við lagt mikla vinnu í að kynna okkur Norræna markaðinn og að kynnast þróunaraðilanum og fasteignaeigandanum á Íslandi , “ segir Peter Norman , framkvæmdastjóri þróunar hjá Hyatt . „ Innkoma okkar á markaðinn með Hyatt Centric Reykjavík er því mikilvægur áfangi fyrir okkur . Opnunin ber ekki eingöngu vitni um hinn mikla vöxt Hyatt þegar kemur að gæðahótelum í Evrópu heldur styður hún einnig áform okkar um að hasla okkur völl á mörkuðum þar sem svæðisbundnir aðilar ráða ríkjum “ . Guðjón Auðunsson , forstjóri Reita segir mjög ánægjulegt að geta tilkynnt um opnun fyrsta Hyatt hótelsins á Íslandi . „ Vörumerkið er rótgróið og þekkt um allan heim og við sjáum mikil tækifæri fólgin í því að opna hótel í samstarfi við slíkan aðila , “ segir Guðjón . „ Hyatt býr yfir gríðarlegri þekkingu og reynslu þegar kemur að hótelþróun og rekstri sem við munum njóta góðs af í þessu verkefni sem Reitir hafa ákveðið að ýta úr vör . Hótelkeðja af þessari stærðargráðu hefur getu til þess að vekja athygli á Íslandi sem ferðamannastað og auka þannig eftirspurn ferðamanna til landsins . Koma Hyatt mun því í heild hafa jákvæð áhrif á íslenska ferðaþjónustu og hótelmarkaðinn í Reykjavík “ .